**DJEČJI VRTIĆ “MALIK”**

Široli 1, 51216 Viškovo

tel. 051/ 258 625

e-mail: [djecji.vrtic.malik@ri.t-com.hr](mailto:djecji.vrtic.malik@ri.t-com.hr)

KLASA: 601-02/21-02/01

URBROJ: 2170/01-54-11-02-21-02

Viškovo, 29. rujan 2021.

Na temelju članka 21. Zakona o predškolskom odgoju i naobrazbi i članka 22. Statuta Dječjeg vrtića „Malik“ Viškovo, Upravno vijeće na svojoj 14. sjednici održanoj 29.09.2021. godine na prijedlog ravnateljice, te razmotren na 2. Sjednici Odgojiteljskog vijeća održanoj 27.09.2021. donosi

**GODIŠNJI PLAN I PROGRAM RADA**

**DJEČJEG VRTIĆA**

**“MALIK”**

- za pedagošku godinu 2021/22.

PREDSJEDNIK UPRAVNOG VIJEĆA: RAVNATELJICA:

Ozren Širola Koljka Širola

**SADRŽAJ:**

1. USTROJSTVO RADA ………………………………………..……….. 2

2. MATERIJALNI UVJETI RADA……………………………… ………. 6

2.1. SIGURNOSNO ZAŠTITNI I PREVENTIVNI PROGRAM U VRTIĆU.……… 7

3. NJEGA I SKRB ZA TJELESNI RAST I ZDRAVLJE DJECE………… 9

4. ODGOJNO - OBRAZOVNI RAD……………………….……………..11

4.1. INTEGRIRANI PROGRAM PREDŠKOLE…………………………………17

5. NAOBRAZBA I USAVRŠAVANJE ODGOJNIH DJELATNIKA…… 19

6. SURADNJA S RODITELJIMA…………………………………………21

7. SURADNJA S DRUŠTVENIM ČIMBENICIMA………………………22

8. VREDNOVANJE PROGRAMA…………………………………….…..23

9. GODIŠNJI PLAN RAVNATELJA I STRUČNOG TIMA…………..…..24

9.1. PLAN RADA RAVNATELJICE…………………………………………….24

9.2. PLAN RADA PSIHOLOGA………………………………………….……..26

10. GODIŠNJI PLAN RADA UPRAVNOG VIJEĆA………………...……26

1. **USTROJSTVO RADA**

Godišnji plan i program odgojno-obrazovnog rada Dječjeg vrtića „Malik“, za pedagošku godinu 2021/22 planiran je u skladu sa suvremenom koncepcijom predškolskog odgoja i obrazovanja, temeljen na humanističkim načelima i vrijednostima, polazeći od stvarnih potreba i interesa djeteta. Osnovne smjernice u planiranju zadane su nam Nacionalnim kurikulumom za rani i predškolski odgoj i obrazovanje.

Godišnji plan i program odgojno-obrazovnog rada provoditi će se u skladu s zakonskim propisima koji se odnose na predškolski odgoj i obrazovanje: Zakon o predškolskom odgoju i obrazovanju, Državni pedagoški standard predškolskog odgoja, Programsko usmjerenje odgoja i obrazovanja predškolske djece, te ostalim relevantnim dokumentima.

Vrtić će kroz planirane programe ostvarivati djelatnost njege, odgoja i obrazovanja, zdravstvene zaštite, pravilne prehrane i socijalne skrbi djece rane i predškolske dobi koji su prilagođeni razvojnim i aktualnim potrebama djeteta, njegovim interesima i potencijalima. Istodobno će poštivati individualna prava svakog djeteta i njegove obitelji, kao i prava zaposlenika odgojno-obrazovne ustanove.

**Vizija i misija**

Naš vrtić je mjesto za igru, život i cjeloviti razvoj individualnih potencijala djeteta u skladu s razvojnim potrebama i pravima djece, u kojem se dijete osjeća zadovoljno, sretno, voljeno i poštovano.

Vrtić u kojem se osjeća ugodno ozračje, uz poticajan prostor koji potiče djecu na aktivno učenje (istražujući, čineći), poštuju se dječja prava, razvijaju individualni potencijali djece, potiče kvalitetno partnerstvo s roditeljima, te osigurava profesionalni rast i razvoj odgojitelja u cilju unapređivanja kvalitete odgojno obrazovne prakse.

Prioritetna područja djelovanja kojima ćemo ove pedagoške godine dati naglasak su:

• razvijanje rada usmjerenog prema praćenju i dokumentiranju odgojno-obrazovnog procesa u svrhu razumijevanja djeteta kao kompetentne osobe te osiguravanja njegova cjelovitog razvoja

• rad na stvaranju konteksta za afirmaciju urođene znatiželje djece i njihovog samomotiviranog učenja, a s ciljem ostvarivanja individualnog potencijala svakog djeteta

• rad na međusobnom povjerenju i uvažavanju djece i odraslih, suradnji i timskom radu i učenju između svih članova ustanove

• daljnji rad na unapređenju kvalitete odgojne prakse kroz teme od posebnog stručnog interesa odgajatelja

• daljnji rad na stručnom usavršavanju odgojiteljica putem različitih oblika stručnog usavršavanja u vrtiću i eksternih edukacija

• stručno usavršavanje odgojno-obrazovnih djelatnika kroz Erasmus+ projekt tj. aktivnostima promatranja na radu i strukturiranim tečajevima u predškolskim ustanovama i organizacijama na razini Europske unije

• daljnji rad na poticanju i podržavanju informiranosti i uključenosti roditelja u različite dijelove odgojnog procesa

• unapređenje kvalitete života djece i odraslih prema suvremenim spoznajama teorije i napredne prakse predškolskog odgoja

• primjena temeljnih načela Nacionalnog kurikuluma za rani i predškolski odgoj i obrazovanje te zaštite prava djeteta.

U okviru svoje djelatnosti vrtić organizira i provodi slijedeće programe:

⦁ redoviti cjelodnevni 10-satni program odgoja, obrazovanja zdravstvene zaštite i prehrane djece predškolske dobi (od 3 do 7 godine života),

⦁ integrirani program predškole,

⦁ kraći programi: - rano učenje engleskog jezika (Škola za strane jezike Linguae)

- sportski program „Korakom do zdravlja“ (KŠR Gorovo)

- rano učenje talijanskog jezika (odgojiteljica Karmela Žmak)

Kraći programi ostvaruju se i u suradnji s vanjskim udrugama i organizacijama koje imaju verificirane programe pri Ministarstvu znanosti, obrazovanja i sporta. Programi se provode u jutarnjem i popodnevnom terminu, rano učenje engleskog jezika dva puta tjedno u vrtiću, sportski program „Korakom do zdravlja“ jednom mjesečno kroz izlaske u prirodu odvijati će se orijentacijsko kretanje, igre, šetnje te rano učenje talijanskog jezika jedan puta tjedno u vrtiću, kojeg bi provodila odgojiteljica Karmela Žmak sa završenom edukacijom iz talijanskog jezika (B2 stupanj), koji je verificiran. Sukladno trenutnoj situaciji uzrokovanoj epidemijom virusa COVID 19, ovi programi će se provoditi u skladu s epidemiološkom situacijom.

U suradnji sa KŠR Gorovo, planirana je organizacija Škole plivanja, u trajanju od 7 dana, sudjelovanje u sportskim igrama vrtića „Cup Opatije“ te zimovanje u Kranjskoj Gori u trajanju od 5 dana, ovisno o epidemiološkoj situaciji i uputama Nacionalnog stožera.

U Dječjem vrtiću “Malik” ustrojene su dvije odgojne skupine u koje je upisano 47 djece, smještene u funkcionalno uređenom i djeci primjerenom prostoru.

Radno vrijeme vrtića usklađeno je s potrebama roditelja, od 06.30 do 17.00 sati. Subote su neradne. Pedagoška godina započinje 01.09.2021. a završava 31.08.2022.

Neposredan odgojno obrazovni proces ostvaruju 4 odgojiteljice.

**BROJ ODGOJITELJA I DJECE PO SKUPINAMA**

|  |  |  |  |
| --- | --- | --- | --- |
| **SKUPINA** | **DOB** | **BROJ DJECE** | **ODGOJITELJICE/stručna sprema** |
| **Pande** | **6 – 7** | **24** | **Anita Margić /VŠS**  **Iva Erceg /VŠS** |
| **Bubamare** | **3 – 5** | **23** | **Martina Lakoseljac Matejčić /VŠS**  **Karmela Žmak /VŠS** |

Organizacija rada odgojitelja je fleksibilna, u skladu s potrebama djece. Odgojitelji imaju 6,5 - satne smjene, čiji se raspored mijenja u toku pedagoške godine ovisno o trenutnim potrebama (period adaptacije, ljetni mjeseci), od čega je 5,5 sati neposrednog rada s djecom, a 1 sat otpada na poslove uređenja prostora, izrade poticaja, vođenje dokumentacije. Ostatak satnice do punog radnog tjedna od 40 sati odnosi se na ostale poslove (stručno usavršavanje, suradnja s roditeljima, planiranje…).

Godišnji odmor odgojiteljice većim djelom koriste za vrijeme kolektivnog ljetnog godišnjeg odmora od 18.07.2021. do 12.08.2022.

**TJEDNA STRUKTURA RADNOG VREMENA ODGOJITELJA**

|  |  |  |
| --- | --- | --- |
| **Red. Broj** | **Opis poslova** | **Broj sati** |
| **1.** | Neposredan rad s djecom | 27,5 |
| **2.** | Pripreme, uređenje prostora, izrada poticaja | 5 |
| **3.** | Stručno usavršavanje, suradnja s roditeljima, vrednovanje rada | 5 |
| **4.** | Dnevni odmor | 2,5 |
|  | **UKUPNO** | **40** |

**GODIŠNJA STRUKTURA RADNOG VREMENA ODGOJITELJA**

|  |  |  |  |  |  |  |
| --- | --- | --- | --- | --- | --- | --- |
| **Mjeseci** | **Br.radnih dana** | **Br.dana blagdani/**  **godišnji odmor** | **Br.radnih sati** | **Neposredan rad s djecom** | **Ostali poslovi** | **Dnevni odmor** |
| **Rujan** | 22 | / | 176 | 121 | 44 | 11 |
| **Listopad** | 21 | / | 168 | 115,5 | 42 | 10,5 |
| **Studeni** | 20 | 2/0 | 160 | 110 | 40 | 10 |
| **Prosinac** | 23 | 2/0 | 184 | 126,5 | 46 | 11,5 |
| **Siječanj** | 19 | 2/0 | 152 | 104,5 | 38 | 9,5 |
| **Veljača** | 20 | / | 160 | 110 | 40 | 10 |
| **Ožujak** | 23 | / | 184 | 126,5 | 46 | 11,5 |
| **Travanj** | 20 | 2/0 | 160 | 110 | 40 | 10 |
| **Svibanj** | 20 | 2/0 | 160 | 110 | 40 | 10 |
| **Lipanj** | 20 | 2/0 | 160 | 110 | 40 | 10 |
| **Srpanj** | 11 | 0/10 | 88 | 60,5 | 22 | 5,5 |
| **Kolovoz** | 12 | 2/9 | 96 | 66 | 24 | 6 |
| **UKUPNO** | **231** | **14/19** | **1848** | **1270,5** | **462** | **115,5** |

Uz odgojitelje i ravnatelja, u vrtiću su zaposlene kuharica i spremačica.

Koristit ćemo usluge vanjskog stručnog suradnika psihologa, a po potrebi ćemo koristiti i usluge vanjske stručne suradnice, zdravstvene voditeljice.

Administrativne poslove obavlja ravnatelj ustanove.

Računovodstvene poslove obavlja ugovoreni knjigovodstveni servis.

Važno je napomenuti da veliki dio poslova održavanja vanjskog prostora obavljaju osnivači vrtića. Također za razne potrebne popravke, održavanja koristimo usluge raznih servisa.

**BROJ ZAPOSLENIH NA POJEDINIM RADNIM MJESTIMA**

|  |  |
| --- | --- |
| **RADNO MJESTO** | **BROJ ZAPOSLENIH** |
| **Odgojitelj** | 4 |
| **Ravnatelj** | 1 |
| **Kuharica** | 1 |
| **Spremačica** | 1 |
| **UKUPNO** | 7 |

Djelatnost vrtića financira se iz slijedećih izvora:

-iz uplata roditelja

-iz proračunskih sredstava Općine Viškovo

-iz proračuna Republike Hrvatske (MZOŠ) za program Predškole

1. **MATERIJALNI UVJETI RADA**

Dječji vrtić „Malik“ smješten je u namjenski građenom objektu sagrađenom 2005. g. površine 184 m2.

Primjenjujući načela integriranog kurikuluma, te Nacionalnog kurikuluma za rani i predškolski odgoj i obrazovanje, prostor u kojem djeca borave kreirat ćemo po mjeri djeteta, u kojem je dijete jedan od sudionika planiranja organizacije i uređenja prostora.

**Cilj** nam je stvoriti prostorno i materijalno okruženje koje u velikoj mjeri utječe na kognitivni, socijalni, emocionalni i tjelesni razvoj djece, stoga ćemo veliki naglasak dati na stvaranje bogatog i poticajnog okruženja. Prostor mora biti prilagođen djeci, omogućiti im korištenje prostora i poticaja za samostalno i grupno istraživanje i učenje, ali i omogućiti djeci da se osjećaju sigurno i opušteno u ugodnom ambijentu.

**Bitne zadaće:**

* stvaranje poticajnih uvjeta obogaćivanjem materijalne sredine i strukturiranjem prostora
* pravovremeno osigurati sredstva i materijale za rad, uvažavajući specifičnosti skupina i potrebe djece
* osigurati optimalne prostorne i higijensko tehničke uvjete rada, posebno u uvjetima epidemije Covid 19
* oblikovanje i dopunjavanje poticaja u materijalnom okruženju vrtića
* obogatiti vanjski prostor vrtića
* osigurati redovno održavanje objekta i prostora

Odgojiteljice će u suradnji sa stručnim suradnikom, roditeljima, vanjskim čimbenicima i samom djecom imati bitnu zadaću u kreiranju prostora i osiguravanju dovoljno poticaja koji će omogućiti kvalitetno korištenje prostora i poticaja, te sudjelovanje djece u održavanju istoga. Zadatak odgojitelja je stvoriti uvjete za učenje u kojima će dijete moći učiti samostalno, te osigurati dinamično okruženje koje polazi od djeteta i njegovih interesa stimulirajući njegove potencijale, omogućujući interakciju djece s materijalima, ali i drugom djecom, odgojiteljima.

Osiguravajući djeci bogato okruženje i mijenjajući ga u skladu sa specifičnim potrebama odgojno-obrazovnog rada ponudit ćemo djeci mogućnost na sudjelovanje i suradnju u različitim aktivnostima koje potiču otkrivanje i rješavanje problema, omogućuju postavljanje hipoteza, istraživanje, eksperimentiranje i razumijevanje. Bogatom ponudom materijala (posebno pedagoški neoblikovanog) omogućit ćemo djeci prirodan put dobivanja informacija, konstruiranje znanja i rješavanje problema.

Vrtić raspolaže sa 2000 m2 vanjskog prostora sa travnjakom, eko vrtom, te namjenski uređenim površinama (terasom za boravak djece, pješčanikom, drvenom kućicom, penjalicama, ljuljačkama, toboganom, vrtuljkom, klackalicama, bazenom…).

Za poticanje cjelokupnog psihofizičkog razvoja djece vrlo nam je važan boravak na zraku, u našem prostranom dvorištu koje osim funkcionalnih sprava ima mnoštvo prirodnih elemenata, materijala koji potiču na igru, učenje i istraživanje prirode. U neposrednom dodiru s prirodom djeca izravno promatraju biljni i životinjski svijet, prikupljaju razne prirodne materijale kojih u našem dvorištu i okolici vrtića ima u izobilju.

**Plan nabave i dopune namještaja, didaktike i potrošnog materijala:**

**-** nabava likovnog materijala na početku pedagoške godine, te kasnije po potrebi

- nabava didaktike, s naglaskom na motoričke i senzomotoričke igre

- nabava stručne literature, te dječjih slikovnica

- nabava uredskog materijala

- nabava ležaljki i posteljine

- nabava namještaja za obiteljski centar (kuhinja)

- nabava kompjutera

- nabava dodatnog mobilnog uređaja

**Plan investicijskog održavanja:**

- redovni pregledi centralnog grijanja, bojlera, dimnjaka, elektroinstalacija, uređaja

- redovno održavanje unutarnjeg i vanjskog prostora

- bojanje zidova vrtića

- uređenje drvene kućice u dvorištu

**2.1. SIGURNOSNO ZAŠTITNI I PREVENTIVNI PROGRAM U VRTIĆU**

Kako bi vrtić bio mjesto gdje se djeca i zaposlenici osjećaju sigurno i tijekom ove pedagoške godine nastaviti ćemo sa provođenjem Sigurnosno zaštitnog programa u vrtiću.

Osnovana potreba svakog djeteta je potreba za sigurnošću. Tek kad je zadovoljena ova potreba, moguće je baviti se realizacijom potreba iz više hijerarhijske razine. Vrtić treba osigurati uvjete u kojima će se dijete, ali i odgojitelj koji je za njega odgovoran, osjećati sigurno i zaštićeno.

**Cilj** ovog programa je zaštita sigurnosti i zdravlja djece, poticanje samozaštitnog odgovornog ponašanja i izbjegavanje rizika, osnaživanje djeteta za sigurno ponašanje, razvoj potencijala djeteta za poštivanje ljudskih prava i humanih vrijednosti te izraditi protokole djelovanja u mogućim rizičnim situacijama i podijeliti odgovornosti svih zaposlenika u otklanjanju možebitnih opasnosti. Program se provodi u vrtiću te izvan vrtića (park, dvorište, izleti, posjete, kazališne predstave, šetnje).

Postupci u ostvarivanju Programa:

* razmotriti moguće izvore opasnosti i osigurati mjere očuvanja sigurnosti djece postojećim

Protokolom za svaku predviđenu rizičnu situaciju u Dječjem vrtiću

* utvrditi razinu odgovornosti djelatnica vrtića prilikom otklanjanja rizičnih situacija
* upoznati sve djelatnice vrtića sa protokolima postupanja u rizičnim situacijama
* omogućiti mjere za provođenje programa (tehničke i ostale uvjete)
* informirati roditelje o sadržaju Protokola
* pratiti provođenje Programa i po potrebi ga unapređivati i mijenjati

Sigurnosno-zaštitni i preventivni program sadrži Protokole o postupanju u rizičnim situacijama u Dječjem vrtiću prilikom:

* preuzimanja i predaje djeteta roditelju
* bijega djeteta iz vrtića
* boravka na vanjskom prostoru, u šetnjama i posjetima
* boravak djece u sobi dnevnog boravka i drugim prostorijama vrtića
* ozljede, bolest djeteta, prva pomoć
* postupke i mjere nadzora kretanja odraslih osoba u objektu i oko objekta vrtića
* postupanja u slučaju nasilja u obitelji djece, nasilja među djecom, nasilja između odgojitelja – roditelja
* postupanja u situacijama kod razvoda roditelja i roditelja čije psihofizičko stanje ugrožava sigurnost djeteta (alkoholizam, PTSP…)

Djeca će se, kroz odgojno-obrazovne sadržaje i projekte, osnaživati u odgovornom i samozaštitnom ponašanju (razvoj pozitivne slike o sebi, stjecanje socijalnih vještina u smislu samozaštite, odupiranje nasilnom ponašanju, odgoj za i o dječjim pravima, odgoj za zdrave stilove života i dr.). Roditelje će se informirati o sigurnosno zaštitnim programima u vrtiću te će se utvrditi prava, obveze i odgovornosti svih sudionika.

Osigurati će se dostupnost protokola svim zaposlenicima vrtića i roditeljima. Izvršitelji programa su odgojitelji, ravnatelj, djeca, roditelji i voditelji programa.

1. **NJEGA I SKRB ZA TJELESNI RAST I ZDRAVLJE DJECE**

U programu rada Dječjeg vrtića „Malik“ posebna pozornost se posvećuje zdravstvenoj preventivi, skrbi praćenju rasta i razvoja djece, te prehrani djece.

Ova pedagoška godina u velikoj mjeri određena je epidemiološkom situacijom uzrokovanom epidemijom virusa COVID 19. Pratit će se i primjenjivati upute koje izda Nacionalni stožer i HZZJZ.

Primarni nam je **cilj** omogućiti očuvanje i unapređivanje psihofizičkog zdravlja djece u ustanovi.

**Bitne zadaće:**

* praćenje zdravstvenog stanja djece, s naglaskom na prevenciju zaraznih bolesti, nepravilnog razvoja sustava za kretanje, prevenciju pretilosti i prevenciju karijesa
* stalno podsjećanje djece na osnovne higijenske navike (pranje ruku, brisanje nosa) kao najbolji način zaštite od svih zaraznih bolesti (gripa, COVID19)
* pojačano provođenje higijenskih mjera (dezinficiranje površina, igračaka, prostora)
* poticanje boravka djece na otvorenom prostoru bez obzira na godišnje doba i vremenske uvjete
* unapređenje i zaštita zdravlja djece s posebnim naglaskom na identifikaciju djece s teškoćama u razvoju, te njihova inkluzija u skupinu, kao i darovite djece
* poticanje djece na čestu konzumaciju vode
* poticanje roditelja i djece na zdravim proslavama rođendana
* osiguranje kvalitetne prehrane, usvajanje zdravih prehrambenih navika te konzumaciju slatkiša svesti na minimum, uz zadovoljavanje specifičnih prehrambenih potreba (alergije)
* kontinuirano provođenje tjelesnog odgoja (barem 2× tjedno), te svakodnevno male tjelesne aktivnosti (opće pripremne vježbe, elementarne igre, ples…)
* poticanje provođenja zdravstveno – edukativnih programa (prehrana, sport, zdravlje)
* antropometrijska mjerenja, praćenje i evidentiranje pobola

**⦁ Zdravlje djece**

Inicijalni razgovor stručnog tima sa roditeljima novoupisane djece i s djecom provodimo pri upisu u vrtić radi što bezbolnijeg uključivanja u grupu, kao i upoznavanja pojedine obitelji i djeteta, te identifikacije djece s određenim teškoćama u razvoju.

Uvidom u zdravstvenu dokumentaciju djeteta dobivamo potrebne podatke o psihofizičkom i zdravstvenom statusu djeteta, specifičnostima, mogućim alergijama.

Redovito se vode zdravstveni kartoni djece, vrši antropometrijsko mjerenja rasta i razvoja djece, te prati uhranjenost.

Potičemo usvajanje i usavršavanje osnovnih kulturno-higijenskih navika kod djece kroz brigu o sebi, te navika zdravog života u cjelini.

Nastojati ćemo osigurati djeci što više boravka na zraku uz poticajne aktivnosti**,** te poticanje svakodnevnih tjelesnih aktivnosti u vrtiću, te osiguranje uvjeta za pravilno izmjenjivanje dnevnih aktivnosti u svezi s uvažavanjem individualnih potreba djeteta: glad, žeđ, odmor...

Poseban naglasak dajemo provedbi preventivnih zdravstvenih programa. U slučaju potrebe ili iskazanog interesa organizirati ćemo predavanja sa zdravstvenim temama.

U sklopu preventivnih mjera dogovoreno je pravilno prozračivanje prostorija te primjena aroma terapije.

⦁ **Prehrana djece**

Prehrana djece u Dječjem vrtiću „Malik“ planira se i provodi prema važećim prehrambenim standardima i normativima, koji su određeni ”Programom zdravstvene zaštite djece, higijene i pravilne prehrane djece u dječjim vrtićima“. Jelovnik je sastavljen i odobren od strane NZJZ PGŽ, a u suradnji s njima vrši se redovita mikrobiološka analiza hrane i vode, te monitoring nad HACCP sustavom koji se provodi. U 10-satnom programu djeca imaju 4 obroka: doručak, voćna užina, ručak, užina. Svi obroci se pripremaju u našoj kuhinji od svježih namirnica, a velik broj namirnica je iz vlastitog uzgoja (osnivač ima prijavljen OPG). Pri izradi jelovnika nastojali smo voditi brigu o korištenju sezonskih namirnica, posebice onih iz našeg vrta (prirodno uzgojenih bez korištenja ikakvih pesticida): zelena salata, paradajz, špinat, blitva, krumpir, mrkva, začinsko bilje, kopriva…

Prilikom inicijalnih razgovora s roditeljima prikupljamo informacije o prehrambenim navikama djece, mogućim alergijama. Evidentirano je jedno dijete s alergijom na jaja te dvoje djece ima problema u prehrani (odbijanje hrane). Uz suradnju odgojitelja, roditelja i kuharice dogovorena je prilagođena prehrana za navedenu djecu.

**⦁ Sanitarno – higijensko održavanje vrtića**

U vrtiću se redovito provodi čišćenje i održavanje unutarnjeg i vanjskog prostora, prema Planu održavanja ( HACCP studija ), uz nadzor mikroklimatskih uvjeta: prozračnost, temperatura, vlažnost prostorija i briga za optimalnost istih.

S obzirom na epidemiju Covid 19 virusa, pojačano se vrši dezinfekcija prostora i igračaka.

Redovito se provodi dezinsekcija i deratizacija prostora (Veterinarska stanica Rijeka), te ispitivanje mikrobiološke čistoće hrane, pribora i vode.

Sanitarni pregledi svih zaposlenika obavljaju se redovito prema zakonskim propisima.

U programu rada njege i skrbi za tjelesni rast i razvoj djece sudjeluju odgojitelji, ravnateljica, psiholog i zdravstveni voditelj (po potrebi).

1. **ODGOJNO - OBRAZOVNI RAD**

Odgojno-obrazovni rad u Dječjem vrtiću „Malik“ temeljit će se na Zakonu o predškolskom odgoju i obrazovanju i podzakonskim aktima, Programskom usmjerenju odgoja i obrazovanja predškolske djece te na Nacionalnom kurikulumu za rani i predškolski odgoj i obrazovanje i bit će prilagođen razvojnim potrebama djece te socijalnim, ekonomskim, kulturnim, vjerskim i drugim potrebama obitelji djece polaznika našeg vrtića i sredine u kojoj živimo.

**Cilj** odgojno-obrazovnog rada ove pedagoške godine je planiranje i vrednovanje odgojno-obrazovnog procesa, sukladno humanističkom, razvojnom i integriranom pristupu, uz zadovoljavanje prava i potreba svih sudionika odgojno-obrazovnog procesa, te poticanje cjelovitog razvoja, odgoja i učenja djece i razvoja kompetencija.

Radit ćemo na optimalnoj organizaciji rada koja uključuje fleksibilan, odgovoran, suradnički pristup radu, korištenje prostora vrtića na način najpogodniji dječjim potrebama i ciljevima odgojno-obrazovnog procesa te stvaranje poticajnog, kreativnog i ugodnog okruženja i ugođaja. Njegovat ćemo učenje kroz projektnu metodu, unapređivati proces dokumentiranja te nastaviti istraživati funkciju pedagoški neoblikovanog, prirodnog i otpadnog materijala u igri i učenju djece, planirati i provoditi sadržaje i načine koji garantiraju siguran boravak djece u vrtiću. U odgojno-obrazovnom radu nastavit ćemo s našim ranijim, višegodišnjim i kontinuiranim nastojanjima da osuvremenimo, prilagodimo dječjoj prirodi i stvarnim društvenim potrebama odgojni proces u vrtiću. Posebno ćemo voditi računa o mogućnostima za optimalno poticanje cjelokupnog razvoja djece u godini prije polaska u školu. Istraživat ćemo dječje stvaralaštvo i izražavanje kroz likovni, glazbeni, dramski, tjelesni i plesni odgoj.

Sve navedeno predstavljat će okosnicu za oblikovanje odgojno-obrazovnog procesa koji će sadržavati značajke kurikuluma vrtića (integrirani, razvojni, humanistički, konstruktivistički i sukonstruktivistički). Aktivnostima iz Godišnjeg plana i programa nastojat će se osigurati uvjeti za razvoj osobne, emocionalne i tjelesne dobrobiti u skladu s razvojnim mogućnostima i interesima djece s ciljem razvijanja osam temeljnih kompetencija za cjeloživotno učenje (komunikacija na materinskom jeziku, komunikacija na stranim jezicima, matematička kompetencija i osnovne kompetencije u prirodoslovlju, digitalna kompetencija, učiti kako učiti, socijalna i građanska kompetencija, inicijativnost i poduzetnost, kulturna svijest i izražavanje).

**Bitne zadaće** za ovu pedagošku godinu proizlaze iz postavljenog cilja a one su:

1. Djelovati na razvoj pozitivne slike o sebi kod djece i na razvoj humanih i suradničkih odnosa poštujući dječje želje i interese uz uvažavanje dječjih individualnosti i različitosti – učenje potrebnih životnih vještina uz samo potvrđivanje na pozitivan, prihvatljiv, zdrav i nerizičan način, naročito socijalnih vještina;
2. Upoznavanje ljudskog tijela, načina na koji možemo brinuti o vlastitom zdravlju, ali i o zdravlju drugih;
3. Razvoj pozitivnih stavova o prirodnoj i društvenoj okolini;
4. Edukacijsko kretanje i vježbanje u prirodi;
5. Stjecanje osnovnih znanja o prometu na djeci dostupan način kao i osposobljavanje za lakše snalaženje u svojoj okolini, koje je promet sastavni dio;
6. Umjetnost odnosno kreativno izražavanje kao temelj razvoja svih vještina i znanja – SVAKO DIJETE JE UMJETNIK;

U sklopu 1.bitne zadaće nastaviti ćemo rad na razvoju socio-emocionalnih vještina, s posebnim naglaskom na socijalne vještine. Istraživanja su pokazala da najbolji pokazatelj koliko će dijete biti dobro prilagođeno u odrasloj dobi nisu inteligencija i školski uspjeh, nego kvaliteta njegovih socijalnih interakcija i odnosa tj. kako se dijete slaže i surađuje s drugom djecom. Socijalne vještine su vještine potrebne za uspješnu socijalnu interakciju i djelotvorno postizanje emocionalnih i socijalnih ciljeva u odnosima s drugima. One se ne dobivaju rođenjem i dijete ih ne može razviti samo kroz naše verbalne upute i razgovor. Socijalne vještine se usvajaju kroz iskustvo, u stvarnim životnim situacijama te kroz odnos s roditeljima, članovima obitelji i vršnjacima. Dijete će u svakodnevnim situacijama, na primjeru ponašanja bitnih osoba u svojoj okolini, imati priliku „učiti“ što je primjereno i poželjno ponašanje u socijalnim interakcijama. Socijalne vještine dijete će usvajati i u slobodnoj igri, u socijalnim interakcijama i kroz komunikaciju s drugima, a djeci s obzirom na njihov temperament i karakteristike osobnosti potrebna je različita razina pomoći odraslih kako bi ove vještine usvojila. Raditi će se na usvajanju vještina u odnosu na dijete, skupinu, odrasle osobe…npr. prihvaćanje različitosti, jasno komuniciranje- izražavanje svojih misli, potreba i osjećaja na prihvatljiv način, znati potražiti pomoć, pratiti zadane upute i poštivati dogovorena pravila, znati (aktivno) slušati druge, izraziti svoje neslaganje verbalno, na neagresivan način, nenasilno rješavati problemske situacije, biti strpljiv i čekati svoj red, razumjeti osjećaje i potrebe drugih te podržati druge i pružiti im pomoć, prihvatiti posljedice svojih ponašanja, znati se ispričati i moći prihvatiti poraz/neuspjeh…

U sklopu 2.bitne zadaće djeca će upoznati ljudsko tijelo, način na koji možemo brinuti o vlastitom zdravlju, ali i o zdravlju drugih. Zdrav stil života usvaja se od najmlađe dobi, pa je vrtić, uz roditeljski dom, najbolje mjesto za prve spoznaje o tome kako higijenske navike i zdrava prehrana, utječu na naše zdravlje. Hladnije vrijeme dovodi do više boravka u zatvorenom prostoru, a to donosi mnoge bolesti a time i izostanke iz vrtića. Svake godine obnavljamo dječje spoznaje o važnosti očuvanja zdravlja i zdravog načina života. Budući da nas i dalje okružuje epidemija virusa Covid 19, a djeca konstantno pokazuju velik interes za učenjem o zdravlju, svojem tijelu, zdravoj hrani te vitaminima i bakterijama nastaviti ćemo se detaljnije baviti očuvanjem zdravlja kroz projekt „Moje tijelo i briga o zdravlju“, a s naglaskom na bakterije i viruse, te sprečavanje njihovog širenja i razvoja bolesti redovitim i pravilnim pranjem ruku. Posebno ćemo dati naglasak na:

* Upoznavanje ljudskog tijela: građa, kosti, mišići, unutarnji organi i krvožilni sustav
* Usvojiti nazive dijelova tijela i spoznati njihovu funkciju
* Razvijati brigu za ljudsko zdravlje (pravilna prehrana, higijena, tjelesno vježbanje)
* Razvoj pojma o sebi (ime, spol, izgled…)
* Stvaranje bolje slike o sebi (osvještavanje svega u čemu je dijete dobro…)
* Razvoj samovrednovanja (Samoprocjena: što mogu – što još ne mogu…)
* Razvoj empatije (suosjećanje, briga za druge)
* Stjecanje iskustva o uzročno posljedičnim vezama (kašalj-sa i bez ruke preko usta, istraživanja, pokusi, isprobavanje…)
* Upoznati zanimanja stomatologa i liječnika
* Razvoj pozitivnih stavova prema sebi i drugima (zdrav život, prehrana, osjećaji…)
* Razvoj slušne percepcije (osluškivanje otkucaja srca stetoskopom, ritam, dinamika…)
* Razvoj percepcije mirisa i okusa (mirisi i okusi hrane, pića…)
* Razvoj sposobnosti uočavanja odnosa i veza među ljudima (zanimanja, humanitarna pomoć, djelovanje ljudi jednih na druge, pomoći nekome…)
* Stjecanje iskustva o uzročno posljedičnim vezama (istraživanja, pokusi, isprobavanje…)

Ponuditi ćemo djeci razne poticaje i aktivnosti na temelju praćenja interesa djece. Oformiti će se centri koji prate projekt (centar Bolnica, Istraživački centar Laboratorij, i sl.) Provoditi će se aktivnosti kako pravilno održavati osobnu higijenu, kako pravilno sjediti na stolici, kako ispravno prati zube, zdrava prehrana, građa tijela –kosti, mišići, unutarnji organi, krvotok… Ukoliko bude moguće, pozvati ćemo u vrtić roditelje medicinske djelatnike – kirurg, stomatolog i medicinska sestra, kao i Medicinski fakultet s radionicom „Bolnica za medvjediće“.

U sklopu 3.bitne zadaće nastojat ćemo kod djece potaknuti razvoj pozitivnih stavova o prirodnoj i društvenoj okolini projektom „Istražujemo svim osjetilima svijet oko nas“. Djeca su istraživači, a svijet je uzbudljiv, šaren i prepun tajni koje čekaju da ih netko otkrije. Istraživat ćemo svim osjetilima te ćemo djecu upoznati sa svijetom oko nas odgovarajući na razvojnu fazu grupe, na pitanje „zašto?“. U tim pitanjima i potragom za odgovorima kroz igru, kroz razna isprobavanja, kroz razne istraživačke aktivnosti te zainteresiranim učenjem i promatranjem u svojoj neposrednoj okolini učit ćemo o prirodnim fenomenima, zakonitostima fizike kao i o životu ljudi, biljaka i životinja.

Odgajateljice će stvarati uvijete za dječje istraživanje te prilike da samostalno istražuju. Aktivnosti unutar projekta uključivat će izazove koji će potaknuti njihove osjećaje, razmišljanje i djelovanje.

U sklopu 4.bitne zadaće, nastojati ćemo upoznati djecu s edukacijskim kretanjem i kroz vježbanje. Djeca će kroz kretanje i igru u prirodi stvarati razvojni i učeći kontekst na otvorenom. Bez kretanja nema razvoja. Priroda nam je dala sve alate za kretanje, i to, ne bilo kakvo, nego smisleno u životnom prostoru i kulturi u kome određene djelatne aktivnosti imaju sasvim određeno značenje. Očekuje se u svim odgojno-obrazovnim skupinama izgraditi kvalitetno razvojno ozračje i uzajamno razumijevajuću komunikaciju, osobito za djecu s posebnim odgojno-obrazovnim potrebama (djeca s teškoćama u razvoju i darovita djeca). Djecu (3. god. do 5.god. te 6.god. do polaska u osnovnu školu) će se kroz materijalno okruženje, aktivnosti za razvoj istraživalačkog duha, osobnih kompetencija (upravljanje emocijama, tolerancija na frustraciju, samouvid), aktivnosti za razvoj prirodnih oblika kretanja i elemenata sportova te razvoj psiho-motoričkih osobina (razvoj propriocepcije, kinestetičkog osjećaja, spretnosti, preciznosti i fleksibilnosti), poticati na usvajanje navika zdravog života te pokušati im dočarati važnost kretanja za ljudsko tijelo.

Ovu zadaću ćemo ostvariti kroz sportski program koji će provoditi voditelji KŠR Gorova u suradnji sa stručnim timom Dječjeg vrtića Malik. Aktivnosti će biti strogo prilagođene psihofizičkim mogućnostima predškolskog djeteta. Kroz projekt „Korakom do zdravlja“ povezali smo kretanje u prirodi s aktivnim vježbanjem, a sve kroz igru.

Sportsko-rekreativne aktivnosti će se provoditi kroz cijelu pedagošku godinu i to jednom mjesečno na povijesnim stazama Viškova, i ostalim zanimljivim poučnim destinacijama na području PGŽ u trajanju 2-4 sata te više puta mjesečno za svu djecu u okruženju vrtića (dvorište, dolac, igralište, obližnje šetnice…). Staze će biti izabrane prema psihofizičkim mogućnostima djeteta. U početku za djecu u 5 i 6 godini života, a kroz godinu nastojati ćemo uključiti i mlađu djecu.

Metodika program obuhvaća:

* Kretanje u prirodi (hodanje, planinarenje)
* Sportsko-rekreativne igre
* Vježbanje

Neke od zadaća programa su:

* senzibilizacija djece predškolskog uzrasta na sport i rekreaciju
* razvijanje motoričkih sposobnosti djeteta
* utjecati na pravilan rast i razvoj djeteta
* upoznati s tehnikama kretanja po različitim terenima, te ih upoznati s opremom i podučiti o sigurnom kretanju kroz različite krajolike

U sklopu 5.bitne zadaće omogućiti ćemo djeci stjecanje osnovnih znanja o prometu na djeci dostupan način kao i osposobljavanje za lakše i sigurno snalaženje u svojoj okolini, koje je promet sastavni dio. U slobodnoj igri te šetnjama djeca su veliku pozornost pridavala prometalima, prometnim znakovima, svatko je imao svoje logično objašnjenje o njegovom značenju. Ponekad su objašnjenja bila točna, a ponekad su bila odraz djetetova razumijevanja simbola prikazanog na znaku. Prepoznavši njihov interes, ponuditi ćemo im aktivnosti koje će pridonijeti njihovom boljem razumijevanju i snalaženju u svijetu oko sebe, odnosno usvajanju sigurnog ponašanja u prometu te poštivanje pravila ponašanja u prometu, naročito iz pozicije pješaka. Posebno ćemo raditi na razvoju dječje kompetencije, odnosno, usvajanje poželjnog ponašanja u prometu te razvoju pozitivnih stavova prema sebi i drugima, odnosno, utjecanje na vlastitu i tuđu sigurnost u prometu. Prostorna percepcija, kao što su snalaženje i orijentacija u prometu, i operativno mišljenje, kao što su stvaranje pojmova i razumijevanje simbola na prometnoj signalizaciji, važna su za sigurnost djece. Time želimo jačati dječje kompetencije kojima će utjecati na njihovo sigurno odrastanje u odgovorne sudionike u prometu. Cilj nam je pružiti djeci znanja prilagođena njihovoj dobi i svijest kako bi prepoznali i izbjegli opasnosti i opasna ponašanja u prometu. Omogućiti ćemo djeci iskustveni pristup prometu, u sigurnom okruženju, kroz radionicu „Sigurni u prometu“. Kroz razne likovne, glazbene, istraživačke, spoznajne aktivnosti i igre približiti ćemo djeci promet i prometna pravila. Neke od aktivnosti koje ćemo ponuditi djeci: upoznati ćemo djecu s policajcem prometnikom, konstruiranje prometnica, semafora, prometnih znakova, vozila od kocaka, pedagoški neoblikovanog materijala i sl., razne simboličke igre npr. „Putujemo“, izrada didaktičkih igara „Stavi na pravo mjesto“, „ Vozila“,“ Prometnica sa znakovima“, sigurno ponašanje u prometu, te poštivanje prometnih pravila uvježbavati ćemo u šetnjama. Nakon šetnje bilježiti ćemo uočeno (prometne znakove koje smo vidjeli, prometala…). Ove pedagoške godine velik je i broj predškolaca, koji će sljedeće godine biti aktivni sudionici u prometu na što ih želimo dodatno pripremiti i osposobiti. Nastojati ćemo ostvariti suradnju sa MUP-om, Domom mladih, HAK-om.

U sklopu 6.bitne zadaće poticati ćemo svakodnevan susret djece s umjetnošću odnosno kreativnim izražavanje i istraživanjem kao temeljem razvoja svih vještina i znanja – SVAKO DIJETE JE UMJETNIK. **Često se čuje mišljenje kako djecu ne treba „mučiti“ kojekakvim crtanjem, likovnim ili glazbenim… Djecu je bitno potaknuti i omogućiti im stjecanje iskustva. Poznato je kako mnogi odrasli i djeca imaju strah od praznog papira, pogreške… ali u opuštenoj atmosferi, kroz igru i istraživanje svi mogu otkriti umjetnika u sebi. Z**a razvoj djeteta nužno da ono samostalno, slobodno i aktivno istražuje svijet oko sebe jer tako izgrađuje sebe kao osobu. Kreativnost je jedan od pokretača naše civilizacije jer su, zahvaljujući njoj, ljudi razvili znanost, tehnologiju, medicinu i umjetnost. Djeca su iskrena, a dječji crtež najiskreniji je način kojim izražavaju svoje misli i osjećaje. Upravo crtanje, slikanje i modeliranje potiču fokusiranje, usmjeravanje pozornosti, rješavanje problema, j**er svaki crtež je zapravo rješenje problema, odnosno time se** razvija konvergentno i divergentno mišljenja. **Čak i ako dijete kaže: „Ja ne znam crtati.“**, kada se upuste i opuste u igri s ponuđenim materijalima, vide da to uopće nije bitno. Ne očekuje se od njih besprijekoran crtež, već se očekuje da istražuju, misle, da uđu u problem, da ga riješe na svoj način i da pri tome uživaju i opuste se. Kada bi postojao neki uređaj koji mjeri razinu opuštenosti, hormona sreće… vjerojatno bi za vrijeme likovnog bilježio najveće vrijednosti. Nastojati ćemo ugostiti u vrtiću razne umjetnike-slikare, glazbenike, književnike, plesače… kao i omogućiti djeci posjete kazalištu, galeriji, muzeju i sl.

U ovoj pedagoškoj godini nastaviti ćemo sa organiziranjem aktivnosti koje potiču afirmaciju i humanizam, učeći djecu (i roditelje) da prepoznaju svoje ali i tuđe potrebe, da poštuju različitost. Posebno se to odnosi na organiziranje humanitarnih aktivnosti u koje će biti uključena djeca, radnici i roditelji i koje će materijalno i duhovno podizati kvalitetu života grupe i zajednice. Ovaj zadatak ostvarivati ćemo u suradnji sa raznim organizacijama, udrugama.

**Pedagoška dokumentacija**

Odgojitelji vode svu pedagošku dokumentaciju prema zakonskim propisima (Pravilnik o obrascima i sadržaju pedagoške dokumentacije i evidencije o djeci u dječjem vrtiću Narodne novine, broj 83/2001.).

Odgojitelji će dnevno planirati aktivnosti, sadržaje, materijale i sredstva ponuđena djeci i bilježiti zapažanja o njihovim aktivnostima, reakcijama, ponašanju, kako bi svakodnevno pratili u kolikom intenzitetu i na koji način potiču razvoj svakog pojedinog djeteta i pojedine skupine djece u cjelini. Osim dnevnih planova i zapažanja, pedagošku dokumentaciju odgojitelja sačinjavat će tjedni i tromjesečni planovi i valorizacije rada, plan suradnje s roditeljima i plan permanentnog stručnog usavršavanja, kao i izvješća o realizaciji istih (sve u skladu s propisanom pedagoškom dokumentacijom). Svaka skupina imat će registrator s podacima o djeci u skupini (kopija prijave djeteta, bilješka sa inicijalnog intervjua, Izjava o dovođenju/odvođenju djeteta, podaci o individualnom praćenju djeteta i drugi nalazi i mišljenja za pojedino dijete ukoliko postoje). Odgojitelji će voditi i imenik skupine, foto-dokumentaciju i videozapise sa aktivnosti pojedine skupine ili više njih, te zajedno s djecom izrađivati “ljetopis” njihove skupine (vrtića); bilježit će važna zapažanja o pojedinom djetetu u individualni dosje djeteta, a o djeci sa posebnim potrebama vodit će se posebna dokumentacija, koju će osim individualnog dosjea sačinjavati i bilješke s opservacije psihologinje, ili nekog od vanjskih suradnika, njihova mišljenja i nalazi.

**4.1. INTEGRIRANI PROGRAM PREDŠKOLE**

Program predškole Dječjeg vrtića „Malik“ verificiran je od strane Ministarstva znanosti, obrazovanja i športa RH.

Program predškole namijenjen je djeci u godini prije polaska u osnovnu školu, koja su polaznici dječjeg vrtića (integrirani program).

Program će se provoditi od 01.listopada 2021. do 15.lipnja 2022., a ukupno će trajati najmanje 250 sati, s najviše 15-20 djece u godini prije polaska u školu. Ove godine u program predškole uključeno je 22-je djece. Pri organizaciji rada prednost će se dati prijepodnevnoj provedbi programa.

**Cilj programa** predškole u Dječjem vrtiću „Malik“ je da u poticajnom materijalno-organizacijskom okruženju, u partnerstvu vrtića s roditeljima i širom zajednicom, sistematskim radom osiguravamo kontinuitet u odgoju i obrazovanju i poticanju cjelovitog razvoja djeteta u stjecanju znanja, vještina i navika za uspješno daljnje školovanje.

**Glavna zadaća** programa predškole je razvoj i unaprjeđivanje tjelesnih, emocionalnih i spoznajnih potencijala djeteta, s naglaskom na razvoj socijalnih kompetencija djece.

Primarni cilj u odgojno-obrazovnom radu je razumijevanjem posebnosti programa predškole, suvremenim pristupom djetetu i učenju, promatrati, slušati i dogovarati se s djecom o zadovoljavanju interesa, njihovih individualnih i razvojnih potreba i potencijala, u poticajno oblikovanom materijalno-socijalnom okruženju, za stjecanje odgojno-obrazovnih iskustava.

Cjeloviti odgojno-obrazovni proces u neposrednom radu s djecom u godini prije polaska u školu, provoditi će se fleksibilno, u partnerstvu vrtića s roditeljima i širom zajednicom, osiguravanjem kontinuiteta u odgoju i obrazovanju, te osiguravanjem otvorenosti za kontinuirano učenje i spremnost na unapređivanje prakse.

Glavna obilježja programa:

- fleksibilnost i raznovrsnost u realizaciji aktivnosti

- individualizirani pristup djeci

- poticanje situacijskog učenja, polazeći od dječjih interesa

- bogato i poticajno okruženje

- suradnja s roditeljima i širom zajednicom

Posebno ćemo nastojati stvoriti poticajno prostorno-materijalno okruženje koje potiče na aktivno učenje (istražujući, čineći), pri tome prioritet dati igri kao osnovnoj aktivnosti predškolskog djeteta, uvažavajući je istovremeno kao aktivnost, sredstvo i metodu rada.

**5. NAOBRAZBA I USAVRŠAVANJE ODGOJNIH DJELATNIKA**

Stručno usavršavanje odgojitelja u Dječjem vrtiću „Malik“ bit će usmjereno na kontinuirano jačanje njihovih stručnih kompetencija s **ciljem** prepoznavanja, vrednovanja i mijenjanja vlastite odgojno-obrazovne prakse, te postizanja više kvalitete odgojno-obrazovnog rada usmjerenog na dijete.

Nastojat ćemo poticati samostalno izgrađivanje profesionalne uloge odgojitelja, kao i izbor sadržaja stručnog usavršavanja, pohađanja radionica, seminara i stručnih skupova prema vlastitim interesima i potrebama odgojitelja, ali i prema mogućnostima i potrebama ustanove.

**Bitne zadaće:**

* stjecanje znanja i vještina koje su potrebne za primjenu suvremenih oblika rada sa djecom predškolske dobi, sukladno najnovijim znanstvenim spoznajama o razvoju, učenju i potrebama djece
* stručno usavršavanje odgojno-obrazovnih djelatnika kroz Erasmus+ projekt tj. aktivnostima promatranja na radu i strukturiranim tečajevima u predškolskim ustanovama i organizacijama na razini Europske unije
* jačanje kompetencija odgojitelja u planiranju i vrednovanju svoga rada – promišljanje o vlastitim znanjima, kompetencijama, osobnim karakteristikama…što dovodi do podizanja stručne kompetencije
* usvajanje i korištenje novih oblika usavršavanja, korištenjem tehnologije (online seminari, webinari, korištenje Zoom aplikacije…)

Stručno usavršavanje ostvarivat će se kroz:

**⦁ individualno stručno usavršavanje**:

* proučavanje stručne literature dostupne u vrtiću i knjižnici
* rad na sebi, mijenjanje osobne koncepcije odgojitelja kroz učenje o vlastitoj praksi (istraživanje, refleksivni pristup, samo evaluacija)

**⦁ edukacija u vrtiću:**

* odgojiteljska vijeća (jednom mjesečno, moguće i online) – na odgojiteljskim vijećima provoditi će se dogovori oko organizacije rada, zajedničkih aktivnosti skupina, te će se obrađivati teme proizašle iz potrebe svakodnevnog rada s djecom, roditeljima i suradnicima
* tematska predavanja i radionice pod vodstvom vanjskih i internih stručnih suradnika vrtića (planirana je radionica sa stručnim suradnikom psihologom prema interesima odgojitelja i potrebama rada),
* timska planiranja

**Plan rada odgojiteljskog vijeća:**

* sudjelovanje u izradi Godišnjeg plana i programa vrtića za pedagošku godinu 2021/22., te Kurikuluma vrtića
* dogovori oko organizacije i provođenja Godišnjeg plana i programa vrtića te Kurikuluma
* dogovori oko organizacije rada vrtića, organizacija prostora, nabava sredstava za rad…
* izvješća sa seminara i stručnih aktiva te daljnji dogovori
* planiranje obilježavanja svečanosti, blagdana, druženja
* organizacija i dogovor posjeta i izleta
* zapažanja i osvrti na realizaciju odgojno-obrazovnog rada kroz godinu (problemi, pohvale, dogovori…)
* sudjelovanje u izradi Godišnjeg izvješća vrtića

**⦁ edukacija izvan vrtića:**

* prema planu i programu stručnog usavršavanja prosvjetnih djelatnika u predškolskim ustanovama Agencije za odgoj i obrazovanje (Katalog stručnih skupova)
* stručni skupovi, predavanja, radionice, online edukacije u organizaciji ostalih vanjskih čimbenika (udruge, vrtići…)
* uključivanje ustanove u Erasmus+ projekte tj. u aktivnosti promatranja na radu i strukturiranim tečajevima u predškolskim ustanovama i organizacijama na razini Europske unije
* posjete drugim vrtićima – umrežavanje sa ostalim vrtićima u svrhu razmjene iskustva, uvida i znanja, kao osnova zajedničkog učenja i razvoja
* **stručno – pedagoška praksa studenata**

Realizacija stručno – pedagoške prakse realizirat će se po modelu:

* Inicijalni razgovor s psihologom
* Hospitacije u odgojnim skupinama prema zaduženju (godina studija)
* Ostvarenje individualnih zadaća prema programu studija
* Procjena postignuća i vrednovanje realizirane prakse
* Izrada izvješća o realiziranoj praksi (mentor)

**6. SURADNJA S RODITELJIMA**

Suradnja s roditeljima vrlo nam je važna za kvalitetno provođenje odgojno-obrazovnih programa odnosno uključivanjem djeteta u vrtić, važno je uključiti i njegovu obitelj, te razvijati partnerske odnose vrtića i obitelji. Takvi odnosi pružaju djeci i odgojiteljima kvalitetne i raznovrsne poticaje, kvalitetnu komunikaciju, bolje razumijevanje svakog djeteta i zadovoljavanje njegovih potreba, interesa i osjećaja.

Situacija s epidemijom virusa Covid 19 stavila je mnoge izazove baš u podruju suradnje s roditeljima. Provođenje svih planiranih zadaća ovisit će o trenutnoj epidemiološkoj situaciji.

**Ciljevi** koje smo si postavili za ovu pedagošku godinu su**:**

* unapređivanje kvalitete timske suradnje (odgojitelj – roditelj – stručni suradnik)
* unapređivanje razine kvalitete suradnje s roditeljima
* osigurati kvalitetnu suradnju s roditeljima uvođenjem novih oblika komunikacije (online)

**Bitne zadaće** na kojima ćemo pojačano raditi ove pedagoške godine su**:**

* nastavak korištenja virtualne grupe putem Viber aplikacije
* sudjelovanje i uključivanje roditelja u odgojno-obrazovni rad skupine („otvorena vrta vrtića“)
* nastavak poticanja otvorene, podržavajuće i ravnopravne komunikacije između roditelja, odgojitelja i ostalog osoblja u vrtiću
* informiranje i upoznavanje roditelja sa specifičnim karakteristikama osobnosti i razvojnog statusa djeteta, njegovim stvaralačkim i kreativnim postignućima uz korištenje fotodokumentacije
* unaprjeđivanje kvalitete roditeljskih sastanaka, radionica (ukoliko ih se bude moglo održavati zbog epidemiološke situacije)

Suradnju s roditeljima ostvarivat ćemo putem:

* dijeljenje informacija putem Web stranice vrtića, mobilnih poruka (fotografije, važne obavijesti… - ovakav oblik komunikacije održavati ćemo posebno u doba kad su na snazi upute Nacionalnog stožera i HZZJZ o neulaženju drugih osoba u vrtić dok traje epidemija virusa COVID 19)
* roditeljskih sastanaka (planirana su tri roditeljska sastanka u toku pedagoške godine)
* „otvorenih vrata vrtića“ – jednom mjesečno a po potrebi i češće pozvat ćemo roditelje da nam se pridruže u vrtiću i prema svojim interesima i mogućnostima uključe u sam odgojno-obrazovni proces
* obrazovnih radionica (tematska predavanja vanjskih stručnih suradnika)
* kutića za roditelje (informacije o događanjima u vrtiću, edukativni članci,knjižnica za roditelje, plakati, dječji crteži…)
* individualnih informacija s odgajateljima, a po potrebi i sa stručnim suradnicima vrtića (planirano jednom mjesečno)
* kreativnih radionica za roditelje i djecu (tematski vezane za blagdane isvečanosti, projekte koji se provode…)
* druženja djece, roditelja i odgajatelja (Božićno druženje, Maškarani party, Završno druženje predškolaca, izleti…)
* prikupljanjem izjava o dozvoli za fotografiranje, korištenju osobnih podataka i sl.

Posebno bi željeli uključiti roditelje u odgojno-obrazovni proces kroz sakupljanje materijala za formiranje i nadopunu centara (pedagoški neoblikovani, prirodni materijali, papiri…), te ih uključiti u humanitarne akcije koje će vrtić organizirati..

Plan suradnje s roditeljima odgajatelji će napraviti na temelju ispitivanja potreba i interesa roditelja te će o tome obavijestiti roditelje na roditeljskim sastancima i/ili oglasnim pločama.

**7. SURADNJA S DRUŠTVENIM ČIMBENICIMA**

Suradnju s vanjskim institucijama organizirat ćemo radi obogaćivanja i unapređivanja kvalitete odgojno-obrazovnog rada, stvaranju različitih prilika za učenje i bogaćenje svakodnevnog materijalnog i socijalnog konteksta, proširivanja kurikuluma s raznovrsnim sadržajima kulturnog, umjetničkog, zdravstveno-rekreativnog i sportskog života. Polazeći od potreba i interesa djece pronalazit ćemo načine za proširivanje iskustva, stvaranja situacija za razvijanjem i proširivanjem njihovih kompetencija u okviru cjelovitog razvoja. U radu Dječjeg vrtića „Malik“ vrlo nam je važna suradnja s vanjskim ustanovama i ostalim čimbenicima, posebice onima smještenim na području Općine Viškovo, a potom i šire zajednice, za realizaciju bitnih zadaća odgojno-obrazovnog rada.

**Cilj**nam je unapređenje kvalitete odgojne prakse i razvoj opće kulture vrtića, te prezentacija djelovanja vrtića i postignuća djece.

**Bitna** **zadaća** nam je nastavak dobre suradnje s društvenom sredinom (kulturne, javne, sportske, zdravstvene ustanove…) radi kvalitetnije organizacije i sadržajnog obogaćivanja programa. Stoga se nastojimo povezivati s društvenom sredinom te time poticati emocionalne i socijalne odnose, koji će pridonositi razumijevanju i doživljavanju prezentiranih sadržaja.

Planiramo intenzivnu suradnju sa Općinom Viškovo, Dječjim vrtićima “Viškovo”, “Vladimir Nazor“ Kastav, OŠ “Sv. Matej”, Agencijom za odgoj i obrazovanje, Ministarstvom znanosti, obrazovanja i sporta, Crvenim križem, Zavod za javno zdravstvo Rijeka, Pučkim otvorenim učilištem Korak po korak, Medicinskim fakultetom Rijeka, Gradskim kazalištem lutaka-Rijeka, Hrvatskim narodnim kazalištem Ivan pl. Zajc Rijeka, knjižnica “Halubajska zora” Viškovo, Škola stranih jezika „Linguae“, Sportskim društvom “Gorovo”, atletski klub „Kvarner“, Prirodoslovni muzej Rijeka, Pomorski muzej Rijeka, Putujuće lutkarsko kazalište „Produkcija Z“, Teatar Oz, Pekara Panin, Turistička zajednica Viškovo, Turistička zajednica Kastav, Turistička zajednica Rijeka, Planinarsko društvo Kamenjak, Crveni križ, Vrtni centar Viškovo,…, te svim subjektima koji će nam biti od pomoći za realizaciju ovogodišnjih bitnih zadaća u odgojno-obrazovnom radu.

Svaki odlazak izvan Dječjeg vrtića razmotrit ćemo sa sigurnog aspekta, poduzimajući sve potrebne mjere za osiguranje njihove sigurnosti (između ostalog i pripremni razgovori s djecom prije posjete o pridržavanju pravila ponašanja i sl.). Nabrojene mogućnosti suradnje s lokalnom zajednicom predstavljaju orijentacijski okvir koji će se fleksibilno mijenjati i strukturirati sukladno razvojnom karakteru kurikuluma.

Ovogodišnja suradnja s društvenim čimbenicima uvelike će ovisiti o trenutnoj epidemiološkoj situaciji uzrokovanoj virusom COVID 19. Sve posjete, gostovanja i sl. organizirati ćemo ovisno o trenutnim uputama Nacionalnog stožera i HZZJZ.

**8. VREDNOVANJE PROGRAMA**

U praćenju i vrednovanju programa sudjelovati će odgojitelji, djeca, roditelji, stručni suradnici, ravnatelj te nadležne institucije.

**Samovrednovanje**

Odgojitelji će pažljivo pratiti, promatrati djecu i dokumentirati njihove aktivnosti, stvarajući time podlogu za pripremu poticajnog okruženja, usklađivanje cjelovitog odgojno-obrazovnog rada s različitostima djece. Naša obaveza je da promišljamo, diskutiramo i unapređujemo kvalitetu odgojno-obrazovne prakse, te da uočimo dobre ili one manje dobre primjere prakse, a onda i usmjerimo djelovanje na otklanjanje utvrđenih nedostataka. Realizaciju osiguranja kvalitete programa provoditi ćemo kroz radne sastanke odgajatelja i stručnih suradnika te odgajateljska vijeća.

U svrhu samovrednovanja rada koristit ćemo se slijedećim metodama, tehnikama praćenja, prikupljanja i dokumentiranja podataka:

- dokumentiranje aktivnosti djece: individualne mape, uraci djece, samo refleksije, bilješke, audio i video zapisi, fotografije…

- vođenje i valorizacija pedagoške dokumentacije s naglaskom na praćenje postignuća i sposobnosti djece

- dokumentiranje aktivnosti odgojitelja: bilješke odgojitelja, foto i video snimke, plakati…

**Vanjsko vrednovanje**

Vanjsko vrednovanje ovog programa provodit će nadležne institucije: Ministarstvo znanosti, obrazovanja i športa, Odjel za obrazovanje lokalne zajednice, Agencija za odgoj i obrazovanje…).

**9. GODIŠNJI PLAN I PROGRAM RAVNATELJICE I STRUČNOG TIMA**

**9.1. Plan rada ravnateljice**

**Ciljevi:**

* osigurati poticajno socijalno i fizičko okruženje u vrtiću koje će omogućiti ostvarivanje zadanih ciljeva i zadaća vrtića za ovu pedagošku godinu
* osigurati uvjete za provođenje sigurnog boravka djece, ali i rada svih zaposlenika u vrijeme trajanja epidemije Covid 19
* poticati pozitivno ozračje i visoku razinu motivacije svih zaposlenika, uz poticanje timskog rada radi ostvarivanja zadanih ciljeva
* poticati suradničke odnose među zaposlenicima, posebno odgajateljima

**Bitne zadaće** za ovu pedagošku godinu:

* osigurati uvjete za kvalitetno provođenje organizacije rada, s posebnim naglaskom na uvjete vezane uz epidemiju Covid 19 (izrada provedbenog plana, nabavka opreme, dezinfekcija prostora…)
* osnaživanje i produbljivanje partnerstva sa sudionicima odgojno-obrazovne prakse
* oblikovanje i učvršćivanje zajedničke vizije vrtića
* osiguravanje profesionalnog razvoja i učenja svih djelatnika vrtića
* pratiti i pripremati dokumentaciju za uključivanje u EU projekte, donacije, Erasmus+ program

SADRŽAJ RADA:

* vođenje i zastupanje vrtića
* izrada Godišnjeg plana i programa, Godišnjeg izvješća
* organizacija Odgojiteljskih vijeća i Stručnih aktiva
* praćenje situacije uzrokovane virusom COVID 19, te donošenje uputa za rad (zaštita djece i zaposlenika)
* pravovremeno pripremanje i donošenje akata u skladu sa zakonom
* organizacija izleta, posjete
* osiguravanje organizacijskih, kadrovskih i materijalnih uvjeta za realizaciju programa
* suradnja s roditeljima (organizacija obrazovnih radionica) te s društvenom sredinom
* osposobljavanje odgojitelja za postizanje , zadržavanje i razvijanje kvalitete prakse (omogućiti stručno usavršavanje)
* priprema dokumentacije i pisanje projekata za razne donacije, EU projekte, te Erasmus+ programe
* analiza i vrednovanje ostvarenih rezultata
* rad na vlastitoj osobnoj i profesionalnoj nadogradnji
* savjetovanje i suradnja sa vanjskim stručnjacima i ustanovama
* sklapanje ugovora o radu na određeno i neodređeno radno vrijeme
* sklapanje ugovora o pružanju usluga vrtića s roditeljima
* vođenje evidencije o radnicima i radnom vremenu radnika
* izrada prijedloga financijskog plana
* izrada financijskog izvješća
* suradnja s Upravnim vijećem
* suradnja s upravnim odjelima općine i županije
* suradnja i savjetovanje sa Agencijom za odgoj i obrazovanje, Ministarstvom znanosti i obrazovanja
* suradnja s Nastavnim zavodom za javno zdravstvo
* prezentacija rada na internetskoj stranici vrtića
* sudjelovanje na stručnim skupovima, seminarima, radionicama

**9.2. Plan rada psihologa**

**Bitne zadaće** za ovu pedagošku godinu:

* praćenje i procjena psihofizičkog razvoja djece
* suradnja s odgojiteljima

- suradnja s roditeljima

SADRŽAJ RADA:

* utvrđivanje općeg razvojnog statusa djece
* identifikacija djece s posebnim potrebama prema karakteristikama problema
* identifikacija darovite djece
* izrada individualnih planova za pojedino praćeno dijete
* procjena psihofizičke spremnosti za školu, te informiranje o provedenoj trijaži
* provođenje savjetovanja o djeci (posebno djeci s posebnim potrebama), te pružanje stručne pomoći u planiranju odgojno-obrazovnog rada
* organizacija predavanja/radionica/aktiva za odgojitelje (stručno usavršavanje)
* provođenje individualnog savjetovanja s roditeljima u vezi djece s posebnim potrebama, djece školskih obveznika, sve ostale djece ovisno o potrebama roditelja, te procjeni psihologa/odgajatelja
* upućivanje djeteta u nadležnu ustanovu na pregled, dijagnostiku ili tretman
* organiziranje tematskih radionica/predavanja za roditelje
* izrada edukativnih materijala za roditelje – članci, letci, plakati

**10. GODIŠNJI PLAN RADA UPRAVNOG VIJEĆA**

**Bitne zadaće:**

* donošenje Godišnjeg plana i programa rada vrtića za 2021/22. godinu
* donošenje Kurikuluma vrtića za 2021/22. godinu
* donošenje Financijskog plana za 2022. godinu
* donošenje odluke o upisima za pedagošku godinu 2022/23.
* utvrđivanje potrebe za stručnim radnicima i donošenje odluke o raspisivanju natječaja
* izbor radnika na prijedlog ravnatelja
* donošenje Godišnjeg izvješća rada vrtića za 2021/22. godinu
* odlučivanje o drugim pitanjima sukladno zakonu, statutu i drugim aktima vrtića